

**600.0358.14.10.15**

#### **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

#### **ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՀԱՆՁՆԱԺՈՂՈՎ**

**ՈՐՈՇՈՒՄ**

14 հոկտեմբերի 2015 թվականի N358Ա

ք.Երևան

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՀԱՆՁՆԱԺՈՂՈՎԻ 2015 ԹՎԱԿԱՆԻ ԱՊՐԻԼԻ 29-Ի 96Ա ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ԵՎ «ՌՈՒՍ ԸՆԴ ՀԱՐ» ՍԱՀՄԱՆԱՓԱԿ ՊԱՏԱՍԽԱՆԱՏՎՈՒԹՅԱՄԲ ԸՆԿԵՐՈՒԹՅԱՆԸ ՆԱԽԱԶԳՈՒՇԱՑՆԵԼՈՒ ՄԱՍԻՆ**

 Հաշվի առնելով, որ՝

 ա) «ՌՈՒՍ ԸՆԴ ՀԱՐ» սահմանափակ պատասխանատվությամբ ընկերությունը (այսուհետ՝ Ընկերություն) 2015 թվականի հոկտեմբերի 1-ին հայտ է ներկայացրել Հայաստանի Հանրապետության հանրային ծառայությունները կարգավորող հանձնաժողով (այսուհետ՝ Հանձնաժողով)` խնդրելով երկարաձգել Հանձնաժողովի 2015 թվականի ապրիլի 29-ի №96Ա որոշմամբ Ընկերությանը տրամադրված «Տիգրան Մեծ» փոքր հիդրոէլեկտրակայանում էլեկտրական էներգիայի (հզորության) արտադրության ԼԷ№0574 լիցենզիայով (այսուհետ՝ ԼԷ№0574 լիցենզիա) ամրագրված կառուցման ժամանակահատվածը,

 բ) Հանձնաժողովի 2013 թվականի նոյեմբերի 1-ի №374Ն որոշմամբ հաստատված՝ էներգետիկայի բնագավառում գործունեության լիցենզավորման կարգի (այսուհետ՝ Կարգ) 32-րդ կետի համաձայն՝ լիցենզիայում ամրագրված ժամկետը (ժամանակահատվածը) երկարաձգելու անհրաժեշտության դեպքում լիցենզավորված անձն իրավունք ունի լիցենզիայի գործողության ժամկետի (ժամանակահատվածի) ավարտից առնվազն 15 աշխատանքային օր առաջ հայտ ներկայացրել Հանձնաժողով, մինչդեռ Ընկերությունը հայտը ներկայացրել է 12 աշխատանքային օր առաջ,

 գ) Հանձնաժողովը 2015 թվականի հոկտեմբերի 5-ից Ընկերության նկատմամբ հարուցել է վարչական վարույթ՝ Կարգի 32-րդ կետի խախտման փաստի ուսումնասիրության նպատակով,

դ) հարուցված վարույթի շրջանակում Ընկերությունը 2015 թվականի հոկտեմբերի 6-ի գրությամբ կատարված խախտումը պատճառաբանել է որպես չիմացության հետևանք և հայցել է Հանձնաժողովի ներողամտությունը,

ե) Հանձնաժողովի աշխատակազմն իրականացված վարչական վարույթի շրջանակում փաստել է, որ Ընկերությունը խախտել է Կարգի 32-րդ կետի պահանջը, և

 հիմք ընդունելով «Էներգետիկայի մասին» Հայաստանի Հանրապետության օրենքի 30-րդ հոդվածի 1-ին կետը, 42-րդ հոդվածի 1-ին կետի «ա» ենթակետը, 2-րդ կետը և Կարգը, այդ թվում՝ Կարգի №3 հավելվածի՝ երաշխիքների ներկայացման կարգի 8-րդ կետի 1-ին ենթակետը՝ Հայաստանի Հանրապետության հանրային ծառայությունները կարգավորող հանձնաժողովը որոշում է.

1. Երկարաձգել Ընկերության ԼԷ№0574 լիցենզիայի կառուցման ժամանակահատվածը՝ Հանձնաժողովի 2015 թվականի ապրիլի 29-ի «ՌՈՒՍ ԸՆԴ ՀԱՐ» սահմանափակ պատասխանատվությամբ ընկերությանը «Տիգրան Մեծ» փոքր հիդրոէլեկտրա-կայանում էլեկտրական էներգիայի (հզորության) արտադրության լիցենզիա տրամադրելու մասին» №96Ա որոշման մեջ «մինչև 2015 թվականի հոկտեմբերի 17»-ը բառերը փոխարինելով «մինչև 2017 թվականի հոկտեմբերի 17-ը» բառերով:

-

1. Ընկերությանը` ԼԷ№0574 լիցենզիայի պայմանները չկատարելու պատճառով «Տիգրան Մեծ» փոքր հիդրոէլեկտրակայանի կառուցման ժամանակահատվածը երկարաձգելու համար, սույն որոշումն ուժի մեջ մտնելու պահից՝
	1. մեկամսյա ժամկետում «Ամերիաբանկ» փակ բաժնետիրական ընկերության կողմից 2012 թվականի հոկտեմբերի 9-ի թիվ O.AB.100.11CB.ESC.4.3478.12 երաշխիքի համաձայն երաշխավորված գումարից չորս միլիոն վեց հարյուր երեք հազար յոթ հարյուր հիսուն դրամը 900005028130 հաշվեհամարով փոխանցել Հայաստանի Հանրապետության պետական բյուջե՝ այդ մասին տեղեկացնելով Հանձնաժողովին.
	2. քառասունհինգօրյա ժամկետում Հանձնաժողով ներկայացնել ինը միլիոն երկու հարյուր յոթ հազար հինգ հարյուր դրամ գումարի նոր երաշխիք` մինչև 2017 թվականի դեկտեմբերի 1-ը գործողության ժամկետով:
2. Կարգի 32-րդ կետի պահանջի խախտման համար Ընկերությանը նախազգուշացնել:
3. Ընդունել ի գիտություն, որ Ընկերությունն իրավասու է սույն որոշումն ուժի մեջ մտնելու պահից երկամսյա ժամկետում այն բողոքարկել Հանձնաժողով և Հայաստանի Հանրապետության վարչական դատարան:
4. Սույն որոշումն ուժի մեջ է մտնում 2015 թվականի հոկտեմբերի 17-ից:

 **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

 **ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ**

 **ՀԱՆՁՆԱԺՈՂՈՎԻ ՆԱԽԱԳԱՀ՝ Ռ. ՆԱԶԱՐՅԱՆ**

 ք. Երևան

 14 հոկտեմբերի 2015թ